Leedu riiklik küberkaitsekeskus hoiatas esmaspäeval inimesi Yandex.Taxi taksorakenduse kasutamise eest, märkides, et seda võidakse kasutada ebaseaduslikuks andmete kogumiseks ja hoiustamiseks.

Leedu riikliku julgeoleku ministeerium teatas, et rakenduse nõue pääseda ligi mobiiltelefonil olevale informatsioonile võib luua tingimused isiklike andmete ebaseaduslikuks kogumiseks ja talletamiseks, seades ohtu inimeste privaatsuse.

Küberkaitsekeskuse teatel viiakse läbi Yandex.Taxi rakenduse põhjalik analüüs ja kuniks rakenduse turvalisuse osas ei olda kindlad, soovitati seda inimestel mitte kasutada.

"Eriti tähtis on seda mitte kasutada Leedu riigiteenistujatel ja ametnikel. Samuti ei tohi seda installeerida riigikaitse süsteemidega seotud seadmetesse," teatas keskus.